Aalborg Vestby blev lørdag aften ramt af fem påsatte brande - primært i baggårde. Nordjyllands Politi er sikre på, at brandene har sammenhæng med hinanden. Ingen kom til skade under brandene, som blandt andet blev påsat i affaldscontainere i baggårde ved Herluf Trolles Gade, Ryesgade, Schleppegrellsgade og på paller uden for Kvickly i Dannebrogsgade. Derudover var der ved et af tilfældene i Herluf Trolles Gade sat ild til nogle ledninger i en kælder. Nordjyllands Politi ved endnu ikke, hvem der står bag, og de efterlyser derfor nu eventuelle vidner, som har set noget mistænkeligt. Derudover vil politiet gerne høre fra personer, som har tanket ved OK-tankanlægget ved Kvickly omkring 22-tiden. - Sagen ryger op til efterforskning, men det er svært at finde gerningsmændene i sådan noget her, siger vagtchef ved Nordjyllands Politi, Jan Stagsted. Man kan kontakte politiet på telefon 114.

Referat:
Lørdag aften blev der påsat fem forskellige brande i Aalborg Vestby. Nordjyllands Politi efterlyser nu vidner.